Resolució 405/2017, de 19 de desembre (Resolució impugnada davant el Tribunal Superior de Justícia de Catalunya)
Diversa informació que consta a la Relació de Llocs de Treball.
L'elaboració de l'RLT és obligada i deriva d'un manament legal previ, i no pas de la sol·licitud d'accés que ara es reclama, de manera que no és aplicable al cas l'article 29.1.b LTAIPBG, pensat per als casos en què la satisfacció singular del dret a la informació comporti una destinació desproporcionada dels recursos públics de què disposa l'Administració.
Número d'expedient de la Reclamació: 306/2017.
Consulta la interlocutòria sobre la denegació d'adopció de mesures cautelars
La reclamació reuneix els requisits formals establerts per l'LTAIPBG i pel RGAIP i, per tant, és admissibles a tràmit.
La persona reclamant sol·licita que se segueixi en la tramitació de la reclamació el procediment de mediació previst per l'article 42 LTAIPBG, però un cop celebrades dues sessions de mediació s'ha constatat la impossibilitat de finalitzar-lo amb acord de les parts.
D'acord amb això, de conformitat amb el que disposen els articles 42.6 LTAIPBG i 42.2 RGAIP, així com I'apartat 15.d del Manual de mediació de la GAIP, en no assolir-se acord en procediment de mediació és procedent continuar la tramitació de la reclamació per procediment ordinari fins a la Resolució de la Comissió sobre el fons de la qüestió, reprenent el còmput del termini per resoldre fixat en l'article 45 RGAIP, que va quedar suspès durant la tramitació del procediment de mediació.
La informació que és objecte de reclamació, d'acord amb l'antecedent 2, és el llistat de llocs de treball amb indicació de l'àrea d'adscripció del lloc, la seva denominació i els complements retributius associats al lloc.
Es tracta d'informació pública ja que són totes elles dades que necessàriament són a l'abast de l'Ajuntament, per bé que no estiguin totes elles relacionades de la forma en què es demanen.
La relació individualitzada de cada lloc de treball de l'Ajuntament, cobert o vacant, amb especificació de la seva adscripció, ubicació, característiques, i denominació, i complements retributius constitueix, de fet, la Relació de Llocs de Treball (RLT) prevista a l'article 74 de la Llei 7/2007, de 12 de abril, de l'Estatut bàsic de l'empleat públic i l'article 29 del Decret Legislatiu 1/1997, de 31 d'octubre, pel qual s'aprova la refosa en un text únic dels preceptes de determinats textos legals vigents a Catalunya en matèria de funció pública.
Efectivament, l'RLT és l'instrument tècnic a través del qual es realitza l'ordenació de tots els llocs de treball d'una determinada organització (funcionaris, laborals i eventuals) on hi ha de constar, entre d'altra, la informació que es reclama (nom de la plaça i l'àrea o departament de la qual en depèn i els complements retributius associats a cada lloc de treball: el complement de destinació i, si s'escau, el complement específic, si són llocs de personal funcionari), i molt sovint també s'hi inclou el sou base, que en tot cas no és objecte d'aquesta reclamació.
L'LTAIPBG considera que l'RLT és un element essencial en la transparència de l'organització institucional i l'estructura administrativa de les administracions públiques, de manera que estableix l'obligació dels Ajuntaments de fer-ne publicitat activa als seu portal de transparència, d'acord amb l'art. 9.1.d LTAIPBG.
Per tant, ens trobem davant de la reclamació d'una informació que ja hauria d'haver estat elaborada prèviament a la sol·licitud i que fins i tot hauria d'estar penjada al portal de transparència de l'Ajuntament des de l'entrada en vigor de les obligacions de publicitat activa de l'LTAIPBG, l'1 de gener de 2016.
En conseqüència, sense negar la complexitat que comporta l'elaboració d'una RLT per part d'un ajuntament gran, com ho és el de L'Hospitalet, al·legada per l'Administració reclamada per dilatar en el temps el lliurament de la informació, el cert és que aquesta elaboració i difusió és obligada i deriva d'un manament legal previ, i no pas de la sol·licitud d'accés que ara es reclama, de manera que no és aplicable al cas l'article 29.1.b LTAIPBG, pensat per als casos en què la satisfacció singular del dret a la informació comporti una destinació desproporcionada dels recursos públics de què disposa l'Administració.
L'Ajuntament ha manifestat la seva disposició a facilitar la informació tan aviat en disposi, i ha informat que està licitant la contractació d'un servei informàtic que li ha de permetre gestionar els recursos humans de manera eficient i donar resposta àgil a les peticions del sindicat.
Sens perjudici de les consideracions fetes anteriorment en relació amb la inaplicabilitat al cas de la complexitat de la tasca d'elaboració com a causa d'inadmissió de la sol·licitud, podria resultar admissible que l'Administració ajornés el lliurament de la informació que sol·licita el sindicat si de manera imminent o almenys concreta en el temps hagués de disposar d'una solució tecnològica que li facilités la tasca d'elaboració de la informació.
Però no resulta justificat, en canvi, suspendre indefinidament l'accés material a la informació fins a disposar d'aquesta eina, considerant que el contracte amb el proveïdor d'aquesta solució informàtica encara no s'ha signat i que a partir de la signatura, d'acord amb els termes de l'oferta, caldrà encara un període d'implantació de fins a 36 mesos en total, per bé que s'hi especifica que dins de les seves funcionalitats la relativa a la gestió de personal ha de ser prioritària en la implantació.
D'acord amb això, s'estima plenament el dret d'accés del sindicat a la informació reclamada i es requereix a l'Ajuntament a elaborar-la dins d'un termini màxim de sis mesos, tot lliurant parcialment la informació per serveis o àrees tan aviat en disposi.
Considerant que l'Administració no ha justificat la necessitat de facilitar la informació en un format diferent al sol·licitat, la informació es lliurarà en format digital.
L'article 44 LTAIPBG preveu que les resolucions de la GAIP s'han de publicar en el portal de la Comissió, amb la dissociació prèvia de les dades personals
Sobre la base dels antecedents i fonaments jurídics exposats, el Ple de la GAIP, en la sessió de 19 de desembre de 2017, resol per unanimitat:
Barcelona, 19 de desembre de 2017